L'Ajuntament d'Algemesí inicia l'adequació del solar de Ronda del Calvari com a aparcament municipal
28 de agost de 2024

Recentment s'han iniciat les obres d'adequació del solar situat en la Ronda del Calvari com a aparcament municipal.

L'actuació pretén, d'una banda, condicionar una zona situada en els accessos a la ciutat aparentment desmillorada i, per una altra, dotar de les millors condicions de seguretat viària i de seguretat ciutadana als usuaris de l'aparcament.

Quant a les millores en el propi solar, es planteja executar els accessos a través del carrer Viciano, eliminant totes les barreres arquitectòniques existents i garantint en el seu interior itineraris completament accessibles. Esta vorera també s'ampliarà de 60 a 150 cm per a facilitar la circulació dels vianants i de persones amb mobilitat reduïda.

S'efectuaran treballs d'asfaltat i es generaran 37 places d'aparcament per a turismes, dos de les quals estaran reservades a persones amb mobilitat reduïda. El perímetre de l'aparcament estarà delimitat mitjançant un muret de formigó armat i tanca d'acer galvanitzat, i es treballarà sobre la xarxa de sanejament amb nous embornals que garantisquen la recollida d'aigües pluvials.

La zona també comptarà amb espais verds, ja que es plantaran huit moreres i set xiprers.

Les obres tindran un cost de 126.159, 91 euros i una duració màxima de tres mesos.

Per al regidor de Seguretat Ciutadana i Mobilitat, Kiko Reinoso, esta actuació “millorarà de manera substancial les males condicions en les quals s'oferia l'estacionament, aportant la màxima seguretat tant al conductor com al vianant”.

Per part seua, Borja Revilla, regidor d'Urbanisme i Vies Públiques, considera que “és una premissa de la regidoria i de l'equip de govern finalitzar tot allò que es va deixar a mig fer, prioritzant l'accessibilitat i la seguretat dels vianants, especialment de les persones majors i amb diversitat funcional. En tot just un any de legislatura, s'han eliminat quasi les mateixes barreres arquitectòniques que en tota la legislatura anterior”.